L'article 150.b) de l'Estatut d'autonomia de Catalunya estableix que correspon a la Generalitat, en matèria d'organització de la seva Administració, la competència exclusiva sobre les diverses modalitats organitzatives i instrumentals per a l'actuació administrativa.
La connexió d'aquesta competència amb la publicitat de la norma obliga a recordar que l'article 65 de l'Estatut preveu el requisit de la publicació al Diari Oficial de la Generalitat de Catalunya de les lleis de Catalunya i l'article 68.5 del mateix Estatut, la dels actes, les disposicions generals i les normes que emanen del Govern o de l'Administració de la Generalitat.
El Decret 129/2010, de 21 de setembre, pel qual s'aprova el Reglament del Diari Oficial de la Generalitat de Catalunya, té per objecte regular l'ordenació, l'estructura i la gestió del DOGC, i es va dictar en desplegament de la Llei 2/2007, de 5 de juny, del Diari Oficial de la Generalitat de Catalunya, la qual va dotar de validesa jurídica l'edició digital del Diari Oficial.
Aquesta regulació conflueix en la línia que s'ha encetat els darrers anys, en què l'anomenada administració electrònica ha experimentat un avenç al qual no és aliena l'activitat de l'entitat gestora del DOGC.
N'és una bona mostra, per exemple, la Llei 29/2010, de 3 d'agost, de l'ús de mitjans electrònics al sector públic de Catalunya, la qual va desplegar les bases que estableix la Llei estatal 11/2007, de 22 de juny, d'accés electrònic dels ciutadans als serveis públics, amb la finalitat d'avançar en el reconeixement de l'ús de mitjans electrònics en el context de la relació entre el sector públic català i la ciutadania.
Així mateix, en l'àmbit concret de l'Administració de la Generalitat de Catalunya també és aplicable el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
Aquesta norma té com a una de les seves finalitats que el fet que l'Administració de la Generalitat de Catalunya i els ens que la integren facin un ús intensiu dels mitjans electrònics contribueixi de manera favorable al desenvolupament de la societat de la informació a Catalunya per part de les ciutadanes i els ciutadans.
En l'àmbit concret del DOGC, el pas cap a l'ús de les tecnologies de la informació implica, entre altres aspectes, la introducció del codi de verificació electrònica en la portada del DOGC i en cada document que s'hi publiqui; i, així mateix, implica la tramesa de les ordres d'inserció per mitjans telemàtics.
Les dues qüestions les regula el Decret 129/2010, concretament en els articles 3.2.g), 3.3.g) i 12, respectivament.
Una altra qüestió que és objecte de regulació en el dit Decret 129/2010 és la referent al sumari i a l'estructura del DOGC en seccions, així com el seu contingut; aquests aspectes els preveuen els articles 4.2 i 5 del Decret esmentat.
La consecució d'aquestes previsions del Reglament del DOGC ha estat condicionada per la complexitat que suposa l'adaptació del Diari als avenços tecnològics.
En aquest sentit, cal posar de manifest que, de conformitat amb la redacció fins ara vigent, la disposició final segona del Reglament del DOGC establia que la posada en marxa del codi de verificació electrònica, de les seccions del DOGC i de la tramesa de documents per mitjans telemàtics entrarien en vigor l'1 de juliol de 2011.
L'entrada en vigor de la disposició final segona en data 2 de gener de 2012 pot permetre replantejar diferents actuacions que podrien representar un estalvi en les despeses i inversions previstes inicialment, en coherència amb les mesures de contenció de la despesa que preveu el Decret llei 3/2010, de 29 de maig, de mesures urgents de contenció de la despesa i en matèria fiscal per a la reducció del dèficit públic.
Per tant, a l'empara del que preveuen els articles 39.1 i 40 de la Llei 13/2008, de 5 de novembre, de la presidència de la Generalitat i del Govern, a proposta de la persona titular del Departament de la Presidència, d'acord amb el dictamen de la Comissió Jurídica Assessora, i amb la deliberació prèvia i l'acord del Govern,
Es modifica la disposició final segona del Decret 129/2010, de 21 de setembre, pel qual s'aprova el Reglament del Diari Oficial de la Generalitat de Catalunya, que queda redactada de la manera següent:
"La lletra g) de l'article 3.2, la lletra g) de l'article 3.3 i els articles 4.2, 5 i 12 del Reglament entraran en vigor el 2 de gener de 2012".
Aquest Decret entra en vigor l'endemà de la publicació al Diari Oficial de la Generalitat de Catalunya.